महिलाएं पहरेदार, 5 गांव में शराब बेचने-खरीदनेे पर 51 हजार जुर्माना
मुड़मार और पतेरापाली के लोगों ने गांव के महत्वपूर्ण फैसले महिलाओं पर छोड़ रखे हैं। 2004 से यहां की महिलाओं ने नशे के खिलाफ अभियान छेड़ा है। शराब बेचने और खरीदने वालों की महिलाएं कड़ी पहरेदारी कर रही हैं। ऐसा करते पाए जाने पर या घर में शराब लेकर आने वाले लोगों को महिलाओं की चौपाल में खड़ा होना पड़ता है। आरोप सिद्ध हो गया, तो 51 हजार का जुर्माना तय है। जुर्माने की राशि गांव के विकास में खर्च होती है। इसी फंड से निर्धन परिवारों को मदद भी की जा रही है। शराब विरोधी महिलाओं के सख्त कदम का पंचायत भी पक्षधर है। सरपंच ने महिलाओं के अभियान को पंचायत के दूसरे गांवों तक ले जाने में दिलचस्पी दिखाई है।
परिवार के बिगड़ते स्वास्थ्य ने बढ़ाई चिंता: गांव के 80 फीसदी परिवारों में नशा पहुंच रहा था। महिलाओं ने देखा कि इससे परिवार की आर्थिक स्थिति बिगड़ रही है। बच्चे भी नशे की तरफ बढ़ रहे हैं। ऐसे हालात को देखते हुए धरमीन ध्रुव, बिसाखा और कमलेश्वरी ने पहल करते हुए महिलाओं को जोड़ा और अभियान शुरू किया ताकि शराब से परिवारों को बचाया जा सके।
लोगों पर नजर रखने बारी-बारी जिम्मेदारी
शराब बेचने और पीने वालों पर महिलाएं बारी-बारी से नजर रखती हैं। जनपद सदस्य संध्या चंद्राकर ने बताया कि शराब के खिलाफ पिछले एक दशक से गांव में महिलाओं की गतिविधि को पुरुषों का भी साथ मिला है। निर्णय मानने और मनवाने में पुरुषों की महती भूमिका रही है। पुरुष भी शराब के खिलाफ एकजुट हुए हैं।
पीने वालों पर भी निगरानी
तीज-त्योहार और शादी-छट्ठी के कार्यक्रमों में बाहर से आने वालों को पहले से ही चेताया जाता है कि गांव में शराब पीकर कोई नहीं आएगा। सरपंच मोतीराम यादव ने बताया कि महिलाओं के बनाए नियमों की खिलाफत करने वालों को सबक भी सिखाया जाता है। इसलिए गांव में कोई शराब की चर्चा तक नहीं करता।
महिलाएं हुईं सबल और एकजुट
पूर्व जनपद अध्यक्ष भागीरथी चंद्राकर ने बताया कि महिलाओं की इस मुहिम से परिवारों की आर्थिक स्थिति बेहतर हुई है। महिलाओं को आत्मनिर्भर बनाने दर्जनभर से अधिक समूह बन गए हैं। इससे महिलाएं एकजुट हुईं हैं।
मुड़मार और पतेरापाली में इन महिलाओं ने चला रखी है शराबबंदी की मुहिम।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva